CELEX: 62013TN0419
Language: et
Date: 2013-08-14 00:00:00
Title: Kohtuasi T-419/13: 14. augustil 2013 esitatud hagi — Unión de Almacenistas de Hierros de España versus komisjon

19.10.2013   
            
            
               ET
            
            
               Euroopa Liidu Teataja
            
            
               C 304/20
            
         14. augustil 2013 esitatud hagi — Unión de Almacenistas de Hierros de España versus komisjon
   (Kohtuasi T-419/13)
   2013/C 304/35
   Kohtumenetluse keel: hispaania
   
      Pooled
   
   
      Hageja: Unión de Almacenistas de Hierros de España (Madrid, Hispaania) (esindajad: A. Creus Carreras, A. Valiente Martin, C. Maldonado Márquez)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada komisjoni 18. juuni 2013. aasta vaidlustatud otsus;
            
         
               —
            
            
               mõista käesoleva menetluse kohtukulud välja komisjonilt;
            
         
               —
            
            
               täiendavalt palutakse Üldkohtul menetlust korraldava meetmena kohustada komisjoni esitama Üldkohtule dokumendid, millega komisjon tutvuda ei lubanud, selleks et kohus saaks neid dokumente analüüsida ja kontrollida, kas hagis väidetu on tõene.
            
         
      Väited ja peamised argumendid
   
   Unión de Almacenistas de Hierro de España (UAHE) esitas 2013. aasta veebruaris taotluse lubada tutvuda teatud dokumentidega, mis on Euroopa Komisjoni valduses vastavalt siseriiklike ametiasutustega koostöö tegemise mehhanismile, mis on ette nähtud nõukogu 16. detsembri 2002. aasta määruse (EÜ) nr 1/2003 asutamislepingu artiklites 81 ja 82 sätestatud konkurentsieeskirjade rakendamise kohta (EÜT L 1, lk 1; ELT eriväljaanne 08/02, lk 205) artikli 11 lõikes 4. Täpsemalt taotles hageja luba tutvuda kõikide dokumentide ja kirjadega, mis vahetati komisjoni konkurentsi peadirektoraadi ja Comisión Nacional de la Competencia (siseriiklik konkurentsiasutus) vahel seoses sanktsiooni määramise menetlustega S-106/08: Almacenes de Hierro ja S-254/10: Hierros Extremadura.
   Pärast esimest tähtaja pikendamist kuni 11. aprillini 2013 saatis komisjon UAHE-le teatise, millega:
   
               a)
            
            
               lubas tutvuda Comisión Nacional de la Competencia’le seoses sanktsiooni määramise menetlustega saadetud kirjade kättesaamiskinnitustega;
            
         
               b)
            
            
               teavitas hagejat asjaolust, et tal puudub teave kõnealuste menetluste kohta ja et tema valduses olevaid toimikumaterjale kaitsevad erandid, mis on sätestatud Euroopa Parlamendi ja nõukogu 30. mai 2001. aasta määruse (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, lk 43; ELT eriväljaanne 01/03, lk 331) artiklis 4.
            
         UAHE esitas kordustaotluse ja pärast esimest tähtaja pikendamist 15 päeva võrra saatis komisjon 18. juunil uue kirja, teavitades taotlejat asjaolust, et dokumentidega tutvumise taotlusele vastamise tähtaega on pikendatud tähtajatult.
   Hageja esitab oma hagi põhjendamiseks neli väidet.
   
               1.
            
            
               Esimene väide tugineb õigusnormi rikkumisele seoses määruse nr 1049/2001 artikli 4 tõlgendamisega, kuna komisjon ei analüüsinud kõnealuses sättes ette nähtud erandite kohaldatavust käesoleva menetluse esemeks olevate juurdepääsutaotluste suhtes konkreetselt ja individuaalselt.
            
         
               2.
            
            
               Teine väide tugineb määruse nr 1049/2001 artikli 4 lõike 2 esimese taande rikkumisele, sest taotletud teave ei sisalda elemente, mis võiks kahjustada kolmandate isikute ärihuve. Kõnealune teave võiks igal juhul kahjustada hageja enda huve.
            
         
               3.
            
            
               Kolmas väide tugineb määruse nr 1049/2001 artikli 4 lõike 2 kolmanda taande rikkumisele, kuna selles sättes ette nähtud kontrollimise mõiste saab üksnes viidata institutsioonide või ühenduse asutuste, mitte aga siseriiklike asutuste kontrollidele. Teiseks on kummaski menetluses kontrollitud faktilised asjaolud aegunud.
            
         
               4.
            
            
               Neljas väide, mis tugineb määruse nr 1049/2001 artikli 4 lõike 3 teise lõigu rikkumisele osas, milles komisjon ei tee taotletud dokumentidega seoses otsuseid, kui tema tegevus on pelgalt passiivne ja seisneb dokumentide vastuvõtmises ja seisukohtade koostamises. Teiseks ja igal juhul saab väidetud erandit kohaldada vaid sisedokumentide suhtes.